Йоханес Бобровски
Отказ

Превод от немски: Венцеслав Константинов, —

chitanka.info

Пламък, кървава стръв —

човекът красив. Като сън

е цялото минало; блянове,

с реките отплували,

върху водата,

без платна, по течението.

Равнини — тези глухи

села, крайнина на горите.

И тъничък дим

в простора,

отвесен.

Някога

с бухнали бърни Перкун[1]

пристигнал, в брадата с перо,

вървял по копитната диря на лоса,

пелтекът дошъл,

поел по реките, мрак

подир себе си мъкнел с рибарската мрежа.

Там

бях и аз. В древното време.

А ново така и не дойде. Аз съм мъж,

една плът с жена си,

децата си аз отглеждам

за дни, свободни от страх.

1961

[1] Балтийски бог на небето и бурите, етимологически свързан със славянския бог Перун — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.